Pasaran getah ditutup bercampur-campur
KUALA LUMPUR: Pasaran getah Malaysia meneruskan aliran semalam untuk ditutup bercampur-campur hari ini seiring dengan prospek kenaikan kadar faedah Amerika Syarikat (AS) yang lebih tinggi pada Mac, kata seorang peniaga. Beliau berkata menurut Pengerusi Rizab Persekutuan AS (Fed) Jerome Powell, Fed berkemungkinan akan menaikkan kadar faedah lebih tinggi daripada jangkaan pasaran berikutan data yang kukuh baru-baru ini untuk memastikan aliran penurunan inflasi yang berterusan. “Niaga hadapan getah Jepun merosot pada Rabu, dipengaruhi oleh prestasi lemah di pasaran saham domestik apabila prospek kenaikan kadar AS yang lebih agresif mengurangkan minat risiko,” katanya kepada Bernama. Bagaimanapun, beliau berkata penurunan selanjutnya dikekang oleh kenaikan harga minyak dan ringgit yang lemah berbanding dolar AS. Harga Lembaga Getah Malaysia (LGM) bagi SMR 20 turun 2.5 sen kepada 610.5 sen sekilogram manakala lateks pukal tidak berubah pada 552 sen sekilogram. Pada 5.00 petang, harga penutup LGM bagi SMR 20 berada pada 611 sen sekilogram manakala lateks pukal pada 552.5 sen sekilogram. – Bernama 
See author's posts
